JAUNIMO REIKALŲ AGENTŪROS

DIREKTORIUS

ĮSAKYMAS

DĖL JAUNIMO SAVANORIŠKOS TARNYBOS PROGRAMOS PROJEKTŲ TAURAGĖS IR TELŠIŲ APSKRITYSE FINANSAVIMO 2025–2026 METAIS KONKURSO NUOSTATŲ PATVIRTINIMO

2024 m. spalio 9 d. Nr. 2V-317(1.4E)

Vilnius

Įgyvendindama Nacionalinės jaunimo politikos 2023–2027 metų veiksmų plano, patvirtinto Lietuvos Respublikos socialinės apsaugos ir darbo ministro 2023 m. liepos 17 d. įsakymu Nr. A1-469 „Dėl Nacionalinės jaunimo politikos 2023-2027 metų veiksmų plano patvirtinimo“ IV skyriaus 1.1 papunktyje nurodytą priemonę „Atrinkti ir finansuoti savanorišką veiklą organizuojančias organizacijas, teikti joms metodinę pagalbą, organizuoti JST modelio įgyvendinimą, siekiant įtraukti jaunimą į savanorišką veiklą“ ir atsižvelgdama į Projektų administravimo taisykles, patvirtintas Lietuvos Respublikos socialinės apsaugos ir darbo ministro 2020 m. gruodžio 10 d. įsakymu Nr. A1-1259 „Dėl Projektų administravimo taisyklių patvirtinimo“:

1.	Tvirtinu Jaunimo savanoriškos tarnybos programos projektų Tauragės ir Telšių apskrityse finansavimo 2025–2026 metais konkurso nuostatus (pridedama).

2.	P a v e d u Jaunimo reikalų agentūros Nacionalinės jaunimo politikos skyriaus vyriausiajam specialistui teisės aktų ir šio įsakymo 1 punktu patvirtintų nuostatų nustatyta tvarka skelbti ir organizuoti Jaunimo savanoriškos tarnybos programos projektų Tauragės ir Telšių apskrityse finansavimo 2025–2026 metais konkursą.

Direktorius pavaduotoja,

laikinai atliekanti direktoriaus funkcijas	Justina Alsytė-Gogelienė

PATVIRTINTA

Jaunimo reikalų agentūros direktoriaus

2024 m. spalio 9 d. įsakymu Nr. 2V-317(1.4E)

JAUNIMO SAVANORIŠKOS TARNYBOS PROGRAMOS PROJEKTŲ TAURAGĖS IR TELŠIŲ APSKRITYSE PROJEKTŲ FINANSAVIMO
2025–2026 METAIS KONKURSO NUOSTATAI

I SKYRIUS

BENDROSIOS NUOSTATOS

1. Jaunimo savanoriškos tarnybos (toliau – JST) programos projektų Tauragės ir Telšių apskrityse finansavimo 2025–2026 metais konkurso nuostatai (toliau – Nuostatai) nustato projektų, skirtų finansuoti koordinuojančiąsias organizacijas Tauragės ir Telšių apskrityse, atrankos konkurso (toliau – Konkursas) organizavimo bendrąsias nuostatas, veiklas, kurioms skiriama valstybės biudžeto lėšų, reikalavimus jaunimo savanoriškos tarnybos programos projektų turiniui, reikalavimus pareiškėjams, projektų vykdytojams, projektų veiklų vykdytojams, mentoriams ir savanoriams, pareiškėjų (projektų vykdytojų) įsipareigojimus, projektų įgyvendinimo ir esminius rodiklius, tinkamas ir netinkamas finansuoti išlaidas, paraiškų turinio reikalavimus ir paraiškų teikimo tvarką, paraiškų atitikties formaliesiems kriterijams vertinimo, paraiškų atmetimo tvarką ir pagrindus, paraiškų vertinimo, Lietuvos Respublikos valstybės biudžeto lėšų (toliau – valstybės biudžeto lėšos) skyrimo, Jaunimo reikalų agentūros (toliau – Agentūra) direktoriaus įsakymu sudaromos Konkurso organizavimo komisijos (toliau – komisija) darbo organizavimo tvarką, valstybės biudžeto lėšų naudojimo sutarčių (toliau – Sutartis) pasirašymo tvarką ir jų turinio reikalavimus, projektų vykdymo, administravimo ir stebėsenos tvarką, projektų finansavimo pratęsimo tvarką.

2. Nuostatuose vartojamos sąvokos:

2.1. apskritis – Lietuvos Respublikos administracinio vieneto grupė, nurodyta Nuostatų 13 punkte, kurioje vykdomas JST programos projektas;

2.2 Jaunimo savanoriška tarnyba – visuma organizuojamų ir vykdomų savanoriškų veiklų, kuriose dalyvauja savanoris, priimančioji organizacija ir koordinuojančioji organizacija. Vieno savanorio tarnyba turi būti vykdoma ne mažiau kaip 2 val. per savaitę ir ne mažiau kaip 35 val. per mėnesį, tačiau ne mažiau kaip 110 val. ir ne daugiau kaip 130 val. per 3 mėnesius nuo sutartyje tarp koordinuojančiosios organizacijos, priimančiosios organizacijos ir savanorio (toliau – JST sutartis) nurodytos savanoriškos veiklos pradžios datos ir ne mažiau kaip 240 val. per 6 mėnesius. JST laikoma įgyvendinta, kai savanoris pagal JST sutartį ir suderintą JST savanorio grafiką dalyvauja 240 val. savanoriškos veiklos;

2.3. Jaunimo savanoriškos tarnybos komisija (toliau – JST komisija) – Jaunimo savanoriškos tarnybos komisija (toliau – JST komisija) – visuomeniniais pagrindais veikiantis Agentūros patariamasis organas, konsultuojantis Agentūrą JST programos įgyvendinimo klausimais bei sprendimus dėl JST programos savanoriškų veiklų stabdymo, savanoriškos veiklos valandų užskaitymo bei JST pripažinimo ir (ar) nepripažinimo, esant programos reikalavimų nusižengimams, priimantis organas, sudarytas iš Agentūros, koordinuojančiosios organizacijos (-ų) ir priimančiosios (-ių) organizacijos (-ių) atstovų bei patvirtintas Agentūros direktoriaus įsakymu;

2.4. kompetencijų vertinimas – procesas, kurio metu vertinamos savanorio įgytos kompetencijos, vadovaujantis tvarka ir vertinimo kriterijais, nustatytais kompetencijų vertinimą reguliuojančiuose teisės aktuose, siekiant įvertinti ir pripažinti kompetencijas, įgytas JST metu, ir taip padidinti savanorio galimybes siekti aukštojo mokslo ir įsitraukti į darbo rinką;

2.5. koordinuojančioji organizacija – akredituota Lietuvos Respublikoje veikianti nevyriausybinė organizacija, galinti užtikrinti savanorių dalyvavimą savanoriškoje veikloje, bendradarbiavimą su priimančiosiomis organizacijomis, teikti priimančiosioms organizacijoms metodinį palaikymą dėl savanoriškos veiklos metu savanorio įgytų kompetencijų vertinimo ir įsivertinimo;

2.6. kuratorius – kuratorius – asmuo, dirbantis priimančiojoje organizacijoje arba atliekantis savanorišką veiklą, atsakingas už savanoriškos veiklos organizavimą ir koordinavimą bei dalyvaujantis savanorio kompetencijų, įgytų JST metu, vertinimo ir įsivertinimo procese;

2.7. mentorius – asmuo, koordinuojančiojoje organizacijoje dirbantis arba atliekantis savanorišką veiklą, atsakingas už savanorių dalyvavimą savanoriškoje tarnyboje, savanoriškos veiklos metu įgytų kompetencijų vertinimo ir įsivertinimo organizavimą, kuratorių informavimą ir konsultavimą;

2.8. paraiška – pareiškėjo, projekto vykdytojo pagal Nuostatų 1 priede nustatytą formą užpildytas ir pareiškėjo vadovo arba jo įgalioto asmens, turinčio teisę veikti pareiškėjo vardu, kvalifikuotu elektroniniu parašu pasirašytas dokumentas, kuris kartu su visais jo priedais ir papildomais dokumentais elektroniniu paštu pateikiamas Agentūrai, siekiant gauti valstybės biudžeto lėšų projektui vykdyti;

2.9. pareiškėjas – valstybės ar savivaldybės biudžetinė įstaiga arba kitas Lietuvos Respublikoje registruotas juridinis asmuo, veikiantis pagal nevyriausybinių organizacijų plėtrą, asociacijų, labdaros ir paramos fondų, viešųjų įstaigų, tradicinių religinių bendrijų ir bendruomenių veiklą, taip pat savanorišką veiklą reguliuojančius teisės aktus, siekiantis gauti valstybės biudžeto lėšų projektui vykdyti;

2.10. partneris – juridinis asmuo, su kuriuo pareiškėjas, projekto vykdytojas vykdo projekto veiklas. Projekto partneriu nelaikomas asmuo, prisidedantis prie projekto įgyvendinimo finansiškai, ir (ar) paslaugų teikėjas, prekių tiekėjas (pvz., rėmėjas);

2.11. priimančioji organizacija – akredituotas Lietuvos Respublikoje veikiantis pelno nesiekiantis juridinis asmuo arba tarptautinės organizacijos filialas, atstovybė, organizuojantis savanorišką veiklą savanoriams, užtikrinantis jų asmeninį, profesinį tobulėjimą, juos konsultuojantis ir teikiantis jiems pagalbą;

2.12. projektas – pareiškėjo, projekto vykdytojo veiklų visuma, finansuojama iš Lietuvos Respublikos socialinės apsaugos ir darbo ministerijai (toliau – Ministerija) skirtų valstybės biudžeto asignavimų (visuma dokumentų, kuriuose nurodomi projekto tikslo aprašyme, veiklų plane numatyti veiksmai, pagrįsti paraiškoje, jos prieduose bei tam tikrose duomenų bazėse esančia informacija, ir tam tikra lėšų suma numatytiems projekto tikslams vienoje apskrityje pasiekti);

2.13. projekto vadovas – pareiškėjo, projekto vykdytojo atstovas, atsakingas už projekto administravimą;

2.14. projekto veiklų vykdytojas – fizinis asmuo, nuolat tiesiogiai vykdantis projekto veiklas, atsakingas už projekto ar jos dalių įgyvendinimą. Projekto veiklų vykdytoju nelaikomas asmuo, laikinai prisidedantis prie projekto įgyvendinimo savo žiniomis, įgūdžiais ir (ar) veikla (pvz., lektorius, renginio vedėjas, meno kolektyvas, jo nariai);

2.15. projekto vykdytojas – pareiškėjas (juridinis asmuo), kuris atitinka visus reikalavimus finansavimui gauti, kuriam Agentūros direktoriaus sprendimu skirta valstybės biudžeto lėšų projektui įgyvendinti, ir kuris su Socialinių paslaugų priežiūros departamentu prie Socialinės apsaugos ir darbo ministerijos (toliau – SPPD) yra pasirašęs valstybės biudžeto lėšų naudojimo sutartį;

2.16. savanoris – jaunas žmogus (nuo 14 iki 29 metų imtinai), užsiregistravęs Agentūros JST administravimo sistemoje adresu https://jst.jra.lt (toliau – JST administravimo sistema), ir atliekantis savanorišką veiklą priimančiojoje organizacijoje, kaip tai numatyta Jaunimo savanoriškos tarnybos organizavimo tvarkos aprašo, patvirtinto Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 „Dėl Jaunimo savanoriškos tarnybos organizavimo tvarkos aprašo patvirtinimo“ (toliau – JST organizavimo tvarkos aprašas), 5 punkte;

2.17. savanoriška veikla – savanorio laisva valia neatlyginamai atliekama visuomenei naudinga veikla, kurios sąlygos nustatomos savanorio, priimančiosios ir koordinuojančiosios organizacijų susitarimu.

3. Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos jaunimo politikos pagrindų įstatyme, Lietuvos Respublikos savanoriškos veiklos įstatyme, Lietuvos Respublikos biudžeto sandaros įstatyme, Lietuvos Respublikos nevyriausybinių organizacijų plėtros įstatyme, JST organizavimo tvarkos apraše, patvirtintame Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 „Dėl Jaunimo savanoriškos tarnybos organizavimo tvarkos aprašo patvirtinimo“ (toliau – JST organizavimo tvarkos aprašas) ir kituose aktualiuose teisės aktuose, taip pat Projektų administravimo taisyklėse, patvirtintose Lietuvos Respublikos socialinės apsaugos ir darbo ministro 2020 m. gruodžio 10 d. įsakymu Nr. A1-1259 „Dėl Projektų administravimo taisyklių patvirtinimo“ (toliau – Taisyklės).

4. Konkurso nuostatai parengti vadovaujantis Taisyklėmis. Nuostatuose nereglamentuotos procedūros atliekamos Taisyklėse nustatyta tvarka ir terminais. Jei Nuostatuose Konkurso atrankos nuostatos nereglamentuotos, taikomos Taisyklėse nustatytos nuostatos.

5. Konkursą organizuoja Agentūra, atliekanti Taisyklėse ir Nuostatuose jai nustatytas funkcijas. Informacija apie Konkursą viešai skelbiama Agentūros ir SPPD interneto svetainėse: https://jra.lt ir https://sppd.lrv.lt.

6. Projektų atranką užtikrina Agentūra ir SPPD, projektų administravimą užtikrina SPPD, atliekanti Taisyklėse ir Nuostatuose jai nustatytas funkcijas.

7. Sprendimą dėl projektų finansavimo ir papildomų valstybės biudžeto lėšų skyrimo priima Agentūros direktorius, įvertinęs komisijos pasiūlymus ir (ar) ekspertų išvadas.

8. Konkurso tikslas – atrinkti ir finansuoti koordinuojančiųjų organizacijų vykdomus JST programos projektus, teikiamus vadovaujantis JST organizavimo tvarkos aprašu.

9. Siektinas Konkurso rezultatas – įgyvendintos Nuostatų 19 punkte numatytos ir (ar) pasirinktos veiklos.

II SKYRIUS

PROJEKTŲ ĮGYVENDINIMO LAIKOTARPIS, ETAPAI, PROJEKTO VEIKLŲ VYKDYMO TERITORINIS SUSKIRSTYMAS, KONKURSUI NUMATYTA SKIRTI VALSTYBĖS BIUDŽETO LĖŠŲ SUMA

10. Projekto įgyvendinimo laikotarpis – nuo 2025 m. sausio 1 d. iki 2025 m. gruodžio 31 d. Pratęsus finansavimą 2026 m. – nuo 2026 m. sausio 1 d. iki 2026 m. gruodžio 31 d.

11. Projekto įgyvendinimo laikotarpį sudaro 4 etapai:

11.1. pirmasis etapas – nuo 2025 m. sausio 1 d. iki 2025 m. birželio 30 d.;

11.2. antrasis etapas – nuo 2025 m. liepos 1 d. iki 2025 m. gruodžio 31 d.;

11.3. trečiasis etapas – nuo 2026 m. sausio 1 d. iki 2026 m. birželio 30 d.

11.4. ketvirtasis etapas – nuo 2026 m. liepos 1 d. iki 2026 m. gruodžio 31 d.

12. Konkursui numatyta skirti vienerių metų valstybės biudžeto lėšų sumą – 20 160 Eur.

12.1. Didžiausia vienam projektui vieneriems metams galima skirti valstybės biudžeto lėšų suma – 20 160 Eur.

12.2. Mažiausia vienam projektui vieneriems metams galima skirti valstybės biudžeto lėšų suma – 840 Eur.

13. Projekto veiklų vykdymo teritorinis suskirstymas ir didžiausia vienos apskrities projektui galima skirti valstybės biudžeto lėšų suma projekto įgyvendinimo laikotarpiui:

13.1. Tauragės apskritį sudaro: Jurbarko rajono savivaldybė, Pagėgių savivaldybė, Šilalės rajono savivaldybė ir Tauragės rajono savivaldybė. Didžiausia Tauragės apskrities projektui galima skirti valstybės biudžeto lėšų suma – 7 980 Eur;

13.2. Telšių apskritį sudaro: Mažeikių rajono savivaldybė, Plungės rajono savivaldybė, Rietavo savivaldybė ir Telšių rajono savivaldybė. Didžiausia Telšių apskrities projektui galima skirti valstybės biudžeto lėšų suma – 12 180 Eur.

14. Bendra prašomų valstybės biudžeto lėšų suma negali būti didesnė nei paraiškos 5 lentelėje numatytų bendro savanorių skaičiaus, savanorių veiklos mėnesių skaičiaus ir vieno mėnesio įkainio (70 Eur) sandauga;

15. Esant papildomam finansavimui ar sutaupomoms valstybės biudžeto lėšoms ar pratęsiant finansavimą Nuostatų 11.2 ir 11.3 papunkčiuose nurodytiems projekto etapams vykdyti, pareiškėjui, projekto vykdytojui gali būti skiriama didesnė suma nei didžiausia apskrities projektui galima skirti valstybės biudžeto lėšų, ar didžiausia vienam pareiškėjui, projekto vykdytojui galima skirti valstybės biudžeto lėšų suma, atitinkamai padidinus pareiškėjo, projekto vykdytojo suplanuotus rodiklius.

16. Antrųjų metų projekto sąmatos bendra vertė negali būti daugiau kaip 25 (dvidešimt penkiais) procentais didesnė nei praėjusiais metais projektui įgyvendinti skirta valstybės biudžeto lėšų suma.

17. Konkurso lėšomis gali būti finansuojamos tik Lietuvos Respublikos teritorijoje įgyvendinamos Nuostatų 19 punkte nurodytos veiklos.

III SKYRIUS

JAUNIMO SAVANORIŠKOS TARNYBOS ORGANIZAVIMO REIKALAVIMAI

18. Vykdydamas Nuostatų nustatyta tvarka finansuojamas JST veiklas ir vadovaudamasis Jaunimo reikalų departamento prie Socialinės apsaugos ir darbo ministerijos (toliau – Departamentas) direktoriaus 2020 m. rugsėjo 4 d. įsakymu Nr. 2V-164 (1.4) „Dėl Jaunimo savanoriškos tarnybos įgyvendinimo kokybės ir priežiūros tvarkos aprašo patvirtinimo“ patvirtintu JST įgyvendinimo kokybės ir priežiūros tvarkos aprašu pareiškėjas, projekto vykdytojas įsipareigoja įgyvendinti šiuos reikalavimus:

18.1. informuoti potencialius savanorius apie JST galimybes ir būtinas įvykdyti kokybiškos veiklos sąlygas;

18.2. užtikrinti, kad JST sutartys būtų sudarytos tik su savanoriais, registruotais JST administravimo sistemoje ir visi savanoriai, atliekantys JST, būtų registruoti JST administravimo sistemoje;

18.3. per 5 darbo dienas nuo Agentūrai pateikto jauno žmogaus prašymo atlikti JST perdavimo koordinuojančiajai organizacijai elektroniniu paštu susisiekti su prašymą pateikusiu jaunu žmogumi ir per 14 kalendorinių dienų nuo susisiekimo su prašymą pateikusiu jaunu žmogumi elektroniniu paštu susitikti;

18.4. susitikimo su jaunu žmogumi metu išsiaiškinti asmeninę jaunuolio situaciją, motyvaciją ir savanoriškos veiklos lūkesčius, esant poreikiui kartu su savanoriu apsilankyti priimančiojoje organizacijoje siekiant įvertinti galimas JST veiklas ir galimybes;

18.5. koordinuoti JST sutarties rengimą, numatyti šalių įsipareigojimus bei atsakomybes: savanorio užduotis, darbų apimtis, pareigas, priimančiosios organizacijos ir koordinuojančiosios organizacijos pareigas, atsakomybę, savanorio, priimančiosios organizacijos ir koordinuojančiosios organizacijos kontaktinius duomenis, JST Sutarties pasirašymą, administruoti savanorio išlaidų kompensavimo klausimus, užtikrinti tinkamą savanorišką veiklą pagrindžiančių dokumentų administravimą;

18.6. užtikrinti savanorio aprūpinimą būtiniausiomis priemonėmis savanoriškai veiklai priimančiojoje organizacijoje įgyvendinti;

18.7. supažindinti savanorį su koordinuojančiosios ir priimančiosios organizacijos asmenimis, kurie JST metu esant poreikiui teiktų pagalbą ir (arba) konsultacijas, ir pristatyti jų atsakomybes;

18.8. esant poreikiui organizuoti mokymus, susijusius su savanorio vykdoma veikla;

18.9. sudaryti galimybes savanoriui dalyvauti kompetencijų vertinimo ir įsivertinimo veikloje;

18.10. bendrauti su priimančiosios organizacijos vadovu ir (arba) kuratoriumi;

18.11. ne vėliau kaip prieš 14 kalendorinių dienų informuoti priimančiąją organizaciją ir savanorį apie mokymus bei konsultacijas, galimas savanoriškos veiklos metu;

18.12. savanoriui nutraukus JST Sutartį ar pakeitus priimančiąją organizaciją susitikti su priimančiosios organizacijos komanda ir aptarti JST sutarties nutraukimo priežastis (atvejo analizė) bei ateities bendradarbiavimo su koordinuojančiąja organizacija veiklas ir planus;

18.13. savanoriui nusprendus pakeisti priimančiąją organizaciją esant galimybei surasti ir nukreipti savanorį į kitą priimančiąją organizaciją;

18.14. per 14 kalendorinių dienų nuo JST sutarties (-čių) sudarymo pateikti Agentūrai JST sutarties (-čių) elektroninę (-es) kopiją (-as) el. paštu arba JST administravimo sistemoje;

18.15. apie pokyčius, susijusius su savanorių atliekama JST (nutraukimus, priimančiosios organizacijos keitimą, ligos atvejus ir pan.), informuoti Agentūrą nedelsiant, bet ne vėliau kaip per 14 darbo dienų nuo šių pokyčių įsigaliojimo el. paštu;

18.16. jeigu koordinuojančioji organizacija sudaro JST sutartį, kurioje numatytų įsipareigojimų įgyvendinimo data yra vėlesnė nei einamųjų metų gruodžio 31 d., pareiškėjas, projekto vykdytojas Agentūrai per 14 kalendorinių dienų nuo JST sutarties sudarymo kartu su JST sutartimis turi pateikti garantinį raštą dėl prisiimamų įsipareigojimų įgyvendinti JST sutartis.

IV SKYRIUS

veiklos, KURIOMS SKIRIAMOS VALSTYBĖS BIUDŽETO LĖŠOS

19. Veiklos, kurioms skiriama valstybės biudžeto lėšų:

19.1.	potencialių savanorių paieška ir jų konsultavimas;

19.2.	JST proceso vykdymo konkrečiose priimančiosiose organizacijose stebėjimas, koordinavimas ir konsultavimas;

19.3.	savanorio kompetencijų vertinimo ir įsivertinimo veiklų vykdymas;

19.4.	mentoriaus paslaugų teikimas priimančiosioms organizacijoms;

19.5.	mentoriaus paslaugų teikimas savanoriams.

20.	Projekto veiklų turinys privalo atitikti visas šias sąlygas:

20.1	projektu numatyta įgyvendinti visas Nuostatų 19 punkte nurodytas veiklas;

20.2. suplanuotos veiklos turi būti skirtos koordinuojančiosios organizacijos funkcijoms įgyvendinti ir (ar) JST plėtoti vietos lygmeniu;

20.3.	į JST numatyta įtraukti jaunus žmones ne trumpesniam nei 1 mėnesio ir ne ilgesniam nei 6 mėnesių laikotarpiui.

21. Valstybės biudžeto lėšų projektui įgyvendinti neskiriama, jeigu projektas atitinka bent vieną iš Taisyklių 14 punkte nustatytų sąlygų.

V SKYRIUS

REIKALAVIMAI PAREIŠKĖJAMS, PROJEKTŲ VYKDYTOJAMS, PROJEKTO VEIKLŲ VYKDYTOJAMS IR PARTNERIAMS

22. Pareiškėjas turi atitikti šiuos reikalavimus:

22.1. pareiškėjas, projekto vykdytojas yra teisės aktų nustatyta tvarka akredituota koordinuojančioji organizacija (vadovaujantis Taisyklių 29.1 papunkčiu);

22.2. pareiškėjas pateikė paraišką iki Konkurso skelbime nurodytos paskutinės paraiškų pateikimo dienos (vadovaujantis Taisyklių 29.2 papunkčiu);

22.3. pareiškėjas nėra likviduojamas, pareiškėjo veikla nėra sustabdyta ar apribota Lietuvos Respublikos civilinio kodekso nustatytais pagrindais (pagal viešus Juridinių asmenų registro duomenis) (vadovaujantis Taisyklių 29.4 papunkčiu);

22.4. pareiškėjas nėra skolingas Lietuvos Respublikos valstybinio socialinio draudimo fondo biudžetui daugiau nei 10 bazinės socialinės išmokos dydžių (pagal viešus Valstybinio socialinio draudimo fondo valdybos prie Socialinės apsaugos ir darbo ministerijos duomenis) (vadovaujantis Taisyklių 29.5 papunkčiu);

22.5. vadovaujantis Lietuvos Respublikos mokesčių administravimo įstatymo 40 straipsniu, laikoma, kad pareiškėjas atitinka minimalius patikimo mokesčių mokėtojo kriterijus (pagal viešus Valstybinės mokesčių inspekcijos duomenis) (vadovaujantis Taisyklių 29.6 papunkčiu);

22.6. pareiškėjas pateikė visus Nuostatuose nurodytus privalomus pateikti dokumentus (vadovaujantis Taisyklių 29.7 papunkčiu);

22.7. pareiškėjo partneris (-iai) (jei yra) teisės aktų nustatyta tvarka yra akredituota (-os) koordinuojančioji organizacija (-os) (vadovaujantis Taisyklių 29.8 papunkčiu);

22.8. projekto veiklų vykdytojas (-ai) atitinka Nuostatuose projekto veiklų vykdytojams ir partneriams nustatytus reikalavimus (vadovaujantis Taisyklių 29.8 papunkčiu);

22.9. pareiškėjo deklaracija užpildyta pagal Nuostatų 3 priedą (vadovaujantis Taisyklių 29.9 papunkčiu);

22.10. paraiška ir kartu su ja pateikti dokumentai surašyti lietuvių kalba, pateikti dokumentų užsienio kalba vertimai, patvirtinti vertėjo arba pareiškėjo vadovo ar jo įgalioto asmens, kaip numatyta Taisyklių 18 punkte (vadovaujantis Taisyklių 29.10 papunkčiu);

22.11. pareiškėjo projektui prašoma skirti valstybės biudžeto lėšų suma nėra mažesnė negu Nuostatų 12.2 papunktyje nurodyta mažiausia vienam projektui galima skirti valstybės biudžeto lėšų suma ir nėra didesnė už Nuostatų 12.1 papunktyje numatytą didžiausią vienam projektui galimą skirti valstybės biudžeto lėšų sumą (vadovaujantis Taisyklių 29.11 papunkčiu);

22.12. pareiškėjas, kuris yra nevyriausybinė organizacija, teisės aktų nustatyta tvarka yra pateikęs finansinių ataskaitų rinkinius, veiklos ataskaitą Juridinių asmenų registrui (išskyrus religines bendruomenes ir religines bendrijas) (vadovaujantis Taisyklių 29.13 papunkčiu);

22.13. pareiškėjas, kuris yra nevyriausybinė organizacija, yra viešai paskelbęs savo interneto svetainėje (jei ją turi) finansinių ataskaitų rinkinius, veiklos ataskaitą ne mažiau kaip už pastaruosius 3 finansinius metus arba visą pareiškėjo veikimo laikotarpį, jei pareiškėjo veiklos trukmė trumpesnė nei 3 metai, išskyrus fizinių asmenų asmens duomenis, kurie pagal teisės aktus, reglamentuojančius fizinių asmenų asmens duomenų tvarkymą ir apsaugą, viešai neskelbiami, informaciją apie įgyvendinamus ar įgyvendintus projektus (vadovaujantis Taisyklių 29.14 papunkčiu);

22.14. jei pareiškėjas ir (ar) jo partneris (-iai) veikia pagal Nevyriausybinių organizacijų plėtros įstatymą, vykdantis (-ys) asociacijų, labdaros ir paramos fondų, viešųjų įstaigų, tradicinių religinių bendrijų ir bendruomenių veiklą, privalo Juridinių asmenų registre turėti žymą, patvirtinančią, kad juridinis asmuo yra nevyriausybinė organizacija (patvirtina paraiškoje ir (ar) deklaracijoje), taip pat patvirtinti (paraiškoje ir (ar) deklaracijoje), kad jam nėra taikomas ribojimas gauti valstybės biudžeto lėšų pagal Nevyriausybinių organizacijų plėtros įstatymo 10 straipsnio 1 dalyje nurodytus kriterijus (vadovaujantis Taisyklių 8 punktu).

23. Pareiškėjas, projekto vykdytojas privalo turėti paskirtą (-us) mentorių (-us) ir užtikrinti, kad JST organizuoti paskirtas (-i) mentorius (-iai), įskaitant ir partnerio (jei yra) paskirtą (-us) mentorių (-us), turėtų ne mažiau kaip 1 metų darbo patirties neformaliojo jaunimo ugdymo ir (ar) savanoriškos veiklos srityje.

VI SKYRIUS

PAREIŠKĖJŲ, PROJEKTŲ VYKDYTOJŲ ĮSIPAREIGOJIMAI, ESMINIAI RODIKLIAI IR PROJEKTŲ ĮGYVENDINIMO RODIKLIAI

24. Pareiškėjas, projekto vykdytojas prisiima Taisyklių 13 punkte išvardytus privalomus pareiškėjų, projektų vykdytojų įsipareigojimus.

25. Pareiškėjas, projekto vykdytojas iki Nuostatų 11 punkto papunkčiuose nustatytų kiekvieno projekto etapo pabaigos datų, jei tam etapui buvo gavęs finansavimą turi pasiekti šiuos rodiklius:

25.1. projekto esminius kiekybinius:

25.1.1 užtikrinti, kad JST (6 mėn. po ne mažiau kaip 35 valandas per mėnesį ir ne mažiau kaip 240 val. nuo JST sutartyje nurodytos savanoriškos veiklos pradžios datos) įgyvendino ne mažiau kaip 2 jauni žmonės (skaičiuojami nesikartojantys jauni žmonės);

25.1.2. suorganizuoti ne mažiau kaip 1 susitikimą kas 30 kalendorinių dienų nuo JST sutarties pasirašymo dienos gyvai arba nuotoliniu būdu su kiekvienu savanoriu asmeniškai ar grupėje, siekiant įvertinti mokymosi procesą, padėti spręsti kylančius sunkumus ir motyvuoti. Jei dėl objektyvių aplinkybių mentoriui ir savanoriui nepavyksta suorganizuoti susitikimo per 30 kalendorinių dienų laikotarpį, mentorius šį susitikimą turi suorganizuoti artimiausiu įmanomu metu ir ateinančių 30 kalendorinių dienų laikotarpiu užtikrinti iš viso ne mažiau kaip 2 susitikimus. Objektyviomis aplinkybėmis laikomos aplinkybės, kurios nepriklauso nuo pareiškėjo, projekto vykdytojo valios;

25.2. projekto kiekybinį – vykdyti kompetencijų vertinimą ir įsivertinimą vadovaujantis JST metu įgytų kompetencijų įvertinimo, įsivertinimo ir pripažinimo tvarkos aprašu, patvirtintu Departamento direktoriaus 2019 m. birželio 7 d. įsakymu Nr. 2V-127 (1.4) „Dėl Savanorių neformaliuoju būdu, jaunimo savanoriškos tarnybos metu, įgytų kompetencijų įvertinimo, įsivertinimo ir pripažinimo tvarkos aprašo patvirtinimo“ (toliau – JST metu įgytų kompetencijų įvertinimo, įsivertinimo ir pripažinimo tvarkos aprašas);

25.3. projekto kokybinius:

25.3.1. skatinti jaunų žmonių įsitraukimą į savanorišką veiklą;

25.3.2. skatinti jaunų žmonių bendrųjų ir (arba) dalykinių kompetencijų ugdymą.

26. Pareiškėjas, projekto vykdytojas privalo užtikrinti, kad JST organizavimui paskirtas vienas mentorius ir partnerio paskirtas vienas mentorius (jei yra) organizuoja ne daugiau kaip 30 savanorių veiklą vienu metu.

27. Pareiškėjas, projekto vykdytojas JST administravimo sistemoje privalo, laikydamasis teisės aktų reikalavimų, pasibaigus mėnesiui iki kito mėnesio 10 darbo dienos Agentūrai pateikti JST sutarčių, sudarytų su savanoriais, elektronines kopijas bei JST grafikus (Nuostatų 10 priedas).

28. Pareiškėjas, projekto vykdytojas, įgyvendindamas projektą, privalo bendradarbiauti su Agentūra, dalyvauti visuose Agentūros organizuojamuose su Konkursu susijusiuose renginiuose.

VII SKYRIUS

TINKAMOS IR NETINKAMOS FINANSUOTI PROJEKTO VYKDYMO IŠLAIDOS

29. Finansuojamos tik tinkamos finansuoti projektų įgyvendinimo išlaidos. Pirmajame projekto etape, nurodytame Nuostatų 11.1 papunktyje, tinkamomis finansuoti laikomos išlaidos, patirtos (ir apmokėtos, jei projekto finansavimas nepratęsiamas antrajam projekto etapui, nurodytam Nuostatų 11.2 papunktyje) nuo 2025 m. sausio 1 d. iki 2025 m. birželio 30 d. Pratęsus finansavimą antrajam projekto etapui, nurodytam Nuostatų 11.2 papunktyje, tinkamomis finansuoti laikomos išlaidos, patirtos nuo 2025 m. liepos 1 d. ir apmokėtos iki 2025 m. gruodžio 31 d. Atitinkamai pratęsus finansavimą likusiems projekto etapams, nurodytiems Nuostatų 11.3 ir 11.4 papunkčiuose, tinkamomis finansuoti laikomos išlaidos, patirtos (ir apmokėtos, jei projekto finansavimas nepratęsiamas ketvirtajam projekto etapui, nurodytam Nuostatų 11.4 papunktyje) atitinkamai nuo 2026 m. nuo sausio 1 d. iki 2026 m. birželio 30 d. ir patirtos nuo 2026 m. liepos 1 d. bei apmokėtos iki 2026 m. gruodžio 31 d., jei projekto finansavimas pratęsiamas ketvirtajam projekto etapui.

Tinkamos finansuoti išlaidos turi būti tiesiogiai susijusios su projekte numatytomis veiklomis ir būtinos projektui vykdyti, pagrįstos projekto įgyvendinimo eiga, veiklų planu, išlaidų pobūdžiu ir kiekiu. Taip pat jos turi būti pagrįstos išlaidų apmokėjimą pagrindžiančiais buhalterinės apskaitos dokumentais (darbo laiko ir darbo užmokesčio priskaitymo žiniaraščiais, sąskaitomis faktūromis, kasos čekiais, banko sąskaitų išrašais ir pan.) ir projekto veiklų įvykdymą patvirtinančiais dokumentais (JST savanorio grafikais, priimančiųjų organizacijų ir savanorių (jų konsultavimo) susitikimų registracijos sąrašais, mokymų dalyvių sąrašais, projekto viešinimo dokumentacija ir pan.), arba jų kopijomis. Projekto vykdytojas ir (ar) jo partneris turi užtikrinti, kad projekto vykdymui skirtos valstybės biudžeto lėšos būtų naudojamos pagal tikslinę paskirtį, paslaugas ir (ar) prekes projektui vykdyti turi įsigyti ne didesnėmis nei rinkos kainomis, laikydamasis racionalaus valstybės biudžeto lėšų naudojimo principo ir atsižvelgdamas į šių lėšų naudojimą reglamentuojančių Lietuvos Respublikos teisės aktų ir sutarties nuostatas. Siekiant užtikrinti kokybišką paslaugų teikimą, rekomenduojama, kad pareiškėjas, projekto vykdytojas ir (ar) pareiškėjo, projekto vykdytojo partneris su paslaugų teikėjais sudarytų paslaugų teikimo sutartis, kuriose būtų nurodytas teikiamos paslaugos pobūdis ir turinys, paslaugos periodiškumas, paslaugos įkainis, bendra suma, suteiktos paslaugos perdavimo-priėmimo tvarka bei atsiskaitymo tvarka ir kitos sąlygos. Savanoriškos veiklos organizavimo išlaidos kompensuojamos Savanoriškos veiklos įstatymo ir kitų poįstatyminių teisės aktų nustatyta tvarka. Projektui vykdyti skirtos valstybės biudžeto lėšos negali būti perkeliamos į kitus biudžetinius metus.

30. Tinkamomis finansuoti laikomos šios išlaidos:

30.1. projekto administravimo išlaidos (ne daugiau kaip 20 procentų nuo visos iš Agentūros prašomos ir gautos valstybės biudžeto lėšų sumos):

30.1.1. projekto vadovo ir (ar) asmens, vykdančio buhalterinę apskaitą, darbo užmokestis, įskaitant valstybinio socialinio draudimo įmokas (kai buhalterinės apskaitos tvarkymo paslauga nėra perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens ir projekto vadovas ir (ar) asmuo, vykdantis buhalterinę apskaitą, yra pareiškėjo, projekto vykdytojo organizacijos darbuotojai, dirbantys pagal darbo sutartį);

30.1.2. buhalterinės apskaitos paslaugos (kai paslauga perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens ir asmuo, vykdantis buhalterinę apskaitą, nėra įdarbintas pareiškėjo, projekto vykdytojo organizacijoje buhalterinės apskaitos paslaugoms teikti pagal darbo sutartį);

30.2. projekto įgyvendinimo išlaidos (išlaidos, susijusios su Nuostatų 8 punkte nurodyto Konkurso tikslo, Nuostatų 9 punkte nurodyto Konkurso rezultato įgyvendinimu ir Nuostatų 19 punkte nurodytų veiklų vykdymu):

30.2.1. projekto veiklų vykdytojo (-ų) darbo užmokestis, įskaitant valstybinio socialinio draudimo įmokas (pvz., projekto mentoriaus darbo užmokestis, jei asmuo yra sudaręs darbo sutartį su pareiškėju, projekto vykdytoju);

30.2.2.prekių ir paslaugų įsigijimo išlaidos:

30.2.2.1. ryšių įrangos ir ryšių paslaugų įsigijimo išlaidos (interneto, fiksuoto ir (ar) mobiliojo telefono ryšio, pašto);

30.2.2.2. transporto išlaikymo (degalų, transporto priemonės nuomos be vairuotojo) ir transporto paslaugų (tik Lietuvos Respublikos teritorijoje autobuso, laivo, kelto ekonominės klasės ar viešojo transporto bilietų, transporto priemonės nuomos su vairuotoju) įsigijimo išlaidos;

30.2.2.3. materialiojo ir nematerialiojo turto nuomos išlaidos (organizacinės technikos, patalpų, skirtų pareiškėjo, projekto vykdytojo veiklai vykdyti (biurui), projekto veikloms vykdyti nuoma);

30.2.2.4. ekspertų ir konsultantų paslaugų įsigijimo išlaidos (paslaugos, teikiamos pagal paslaugų, autorines sutartis, jei ekspertai ir konsultantai nėra sudarę darbo sutarčių su pareiškėjo, projekto vykdytojo organizacija, pavyzdžiui, ekspertų ir konsultantų intelektinės paslaugos – galimybių studijos, moksliniai, statistiniai, kiti tyrimai, teisinės ir (ar) finansinės konsultacijos);

30.2.2.5. viešinimo išlaidos (apima lauko reklamų, stendų, vaizdo klipų, brošiūrų, lankstinukų, plakatų ir panašių leidinių gamybos ir (ar) platinimo, straipsnių publikavimo, programų transliavimo, konferencijos ir panašių renginių organizavimo bei kitas visuomenės informavimo paslaugų išlaidas);

30.2.2.6. kitų prekių ir paslaugų įsigijimo išlaidos, iš jų:

30.2.2.6.1. kitos Nuostatų 30.2.2.1–30.2.2.5 papunkčiuose neišvardytų prekių įsigijimo išlaidos (išlaidos projektui įgyvendinti reikalingoms prekėms, priemonėms ir (ar) inventoriui įsigyti (pvz., kanceliarinėms, ūkio prekėms, maisto prekėms, skirtoms seminarų ar mokymų pertraukoms):

30.2.2.6.2. kitos Nuostatų 30.2.2.1–30.2.2.5 papunkčiuose neišvardytų paslaugų įsigijimo išlaidos:

30.2.2.6.2.1. maitinimo paslaugos Lietuvos Respublikos teritorijoje (pietūs kavinėje, valgyklos teikiamos maitinimo paslaugos);

30.2.2.6.2.2. apgyvendinimo paslaugos (apgyvendinimo paslaugos Lietuvos Respublikos teritorijoje);

30.2.2.6.2.3. lektorių, mokymų vadovų, moderatorių paslaugų įsigijimo išlaidos pagal paslaugų sutartį, jei paslaugas teikiantis asmuo nėra sudaręs darbo sutarties su pareiškėjo, projekto vykdytojo organizacija;

30.2.2.6.3. priimančiosios organizacijos išlaidos projektui įgyvendinti reikalingoms prekėms įsigyti (pvz., kanceliarinėms, ūkio prekėms, maisto prekėms, skirtoms seminarų ar mokymų pertraukoms);

30.2.2.6.4. koordinuojančiosios organizacijos ar priimančiosios organizacijos išlaidos projektui įgyvendinti reikalingoms mentorių, lektorių, mokymų vadovų, moderatorių paslaugoms įsigyti pagal paslaugų sutartį, jei paslaugas teikiantis asmuo nėra sudaręs darbo sutarties su pareiškėju, projekto vykdytoju ar koordinuojančiąja organizacija, ar priimančiąja organizacija;

30.2.2.7. kitos Nuostatų 30.2.2.1–30.2.2.5 ir 30.2.2.6.2 bei 30.2.2.6.4 papunkčiuose neišvardytos paslaugos (kitos tiesiogiai su projektu susijusios, pagrįstos ir būtinos projektui įgyvendinti išlaidos, pvz., banko paslaugos, nuotolinių pokalbių platformos palaikymo paslauga);

30.3. išlaidos savanoriui reikalingoms priemonėms ir paslaugoms kompensuoti (ne mažiau kaip 10 procentų nuo visos iš Agentūros prašomos ir gautos valstybės biudžeto lėšų sumos):

30.3.1. transporto išlaikymo ir transporto paslaugų įsigijimo išlaidos (kelionės iki savanoriškos veiklos atlikimo vietos ir iš jos išlaidos, taip pat kelionės išlaidos, susijusios su savanoriškos veiklos atlikimu);

30.3.2. maitinimo paslaugos Lietuvos Respublikos teritorijoje (kai savanoriška veikla trunka ne mažiau kaip 4 valandas per parą (pietūs kavinėje, valgyklos teikiamos maitinimo paslaugos);

30.3.3 kvalifikacijos kėlimo išlaidos;

30.3.4. kitų su savanoriškos veiklos atlikimu susijusių prekių ir paslaugų įsigijimo išlaidos.

31. Išlaidoms, nurodytoms Nuostatų 30 punkte, apmokėti negali būti skirta didesnė suma negu projekte dalyvaujančių savanorių skaičius, padaugintas iš savanorio veiklos mėnesių skaičiaus ir vieno mėnesio įkainio (70 Eur). Bendra vieno savanorio Jaunimo savanoriškos tarnybos 6 mėnesių veiklos išlaidų suma negali būti didesnė nei 420 Eur.

32. Savanoriui nutraukus JST sutartį anksčiau nustatyto termino (JST sutarties įgyvendinimo terminas negali būti trumpesnis negu 6 mėnesiai), tinkamomis finansuoti laikomos išlaidos, atitinkančios Nuostatų 29-31 punktuose nurodytus reikalavimus, patirtos ir apmokėtos iki JST sutarties nutraukimo datos. Savanoriui nutraukus JST sutartį, kiekvienas JST sutartyje numatyto įgyvendinimo termino mėnuo vertinamas tokiomis sąlygomis:

32.1. jei savanoris (-ė) atliko iki 5 valandų trukmės JST per mėnesį, išlaidos nėra tinkamos finansuoti;

32.2. jei savanoris (-ė) atliko 6–20 valandų trukmės JST per mėnesį, tinkamomis finansuoti išlaidomis laikoma iki 50 procentų nuo visos mėnesio sumos;

32.3. jei savanoris (-ė) atliko 21 ir daugiau valandų trukmės JST per mėnesį, tinkamomis finansuoti išlaidomis laikoma 100 procentų mėnesio sumos.

33. Jeigu JST savanorio grafikuose 3 mėnesius iš eilės fiksuojama trumpesnė nei 35 valandų per kalendorinį mėnesį ir (ar) 110 val. per 3 mėnesius nuo JST sutartyje nurodytos savanoriškos veiklos pradžios datos veikla, tinkamomis finansuoti išlaidomis laikomos išlaidos, patirtos iki 3 mėnesio paskutinės kalendorinės dienos imtinai. Išlaidos, patirtos po 3 mėnesio paskutinės kalendorinės dienos iki JST sutarties galiojimo pabaigos, nėra finansuojamos arba kompensuojamos.

34. Netinkamomis finansuoti laikomos šios išlaidos:

34.1. ilgalaikio turto, kaip jis apibrėžtas Lietuvos Respublikos pridėtinės vertės mokesčio įstatyme, kurio vertė 500 (penki šimtai) Eur ir didesnė, įsigijimo išlaidos;

34.2. statinių ir (arba) patalpų statybos, rekonstrukcijos, kapitalinio ir (arba) einamojo remonto, statinių, teritorijos ir aplinkos priežiūros bei tvarkymo, paveldo tvarkybos darbų išlaidos;

34.3. išlaidos, susijusios su veikla, vykdyta iki pateikiant paraišką Konkursui (pvz., paraiškos parengimo išlaidos ir pan.), taip pat išlaidos, patirtos ir apmokėtos iki 2024 m. gruodžio 31 d. imtinai, taip pat, jei projekto finansavimas nepratęsiamas antrajam projekto etapui, nurodytam Nuostatų 11.2 papunktyje, išlaidos, patirtos ir apmokėtos po 2025 m. birželio 30 d., jei projekto finansavimas nepratęsiamas trečiajam projekto etapui, nurodytam Nuostatų 11.3 papunktyje, išlaidos, patirtos ir apmokėtos po 2025 m. gruodžio 31 d., jei projekto finansavimas nepratęsiamas ketvirtajam projekto etapui, nurodytam Nuostatų 11.4 papunktyje, išlaidos, patirtos ir apmokėtos po 2026 m. birželio 30 d., išlaidos, patirtos ir apmokėtos po 2026 m. gruodžio 31 d.;

34.4. išlaidos, skirtos pareiškėjo, projekto vykdytojo, pareiškėjo, projekto vykdytojo partnerio, priimančiosios organizacijos ir kitų fizinių ir juridinių asmenų įsiskolinimams, skoloms, nesusijusioms su finansuojamo projekto įgyvendinimu, padengti, investicijų projektams finansuoti;

34.5. išlaidos, susijusios su veikla, vykdyta po JST sutartyje nustatyto termino ar po JST sutarties nutraukimo;

34.6. išlaidos, susijusios su veikla, vykdyta po koordinuojančiosios organizacijos akreditacijos nutraukimo;

34.7. bet kokios išlaidos, patirtos ne Lietuvos Respublikoje;

34.8. išlaidos, skirtos politinei reklamai pirkti, politinių partijų, politinės kampanijos dalyvių renginiams organizuoti bei kitai veiklai, skirtai politinėms partijoms, politinės kampanijos dalyviams propaguoti;

34.9. išlaidos patalpų, nuosavybės teise priklausančių pareiškėjui, projekto vykdytojui, pareiškėjo, projekto vykdytojo partnerio nuomai projekto veiklai vykdyti;

34.10. išlaidos už projekto partnerio (-ių) parduodamas prekes ir (ar) teikiamas paslaugas, būtinas projektui įgyvendinti;

34.11. išlaidos transporto priemonių techninei apžiūrai, draudimui, tepalams ir remontui;

34.12. kitos tiesiogiai su projekto įgyvendinimu nesusijusios išlaidos.

VIII SKYRIUS

PARAIŠKŲ TURINIO REIKALAVIMAI IR PARAIŠKŲ TEIKIMAS

35. Pareiškėjas Konkursui gali pateikti tik vieną paraišką. Pateikus daugiau negu vieną paraišką, vertinama ta pateikta paraiška, kurios pateikimo data yra vėlesnė, bet ne vėlesnė negu Taisyklių 11.7 papunktyje nustatytas terminas, išskyrus atvejus, kai pareiškėjas ne vėliau kaip paskutinę paraiškų pateikimo dieną Agentūros atstovui nurodo, kurią paraišką vertinti. Paraiška, kuri buvo pateikta anksčiau, atmetama Taisyklių 17 punkte nustatyta tvarka. Siekiant užtikrinti paraiškų vertinimo skaidrumą ir pareiškėjų lygiateisiškumą, Agentūrai pateiktą paraišką taisyti, tikslinti, pildyti ar teikti papildomus dokumentus pareiškėjo iniciatyva negalima.

36. Paraiška turi būti užpildyta kompiuteriu pagal Nuostatų nustatytą paraiškos formą (Nuostatų 1 priedas).

37. Paraiška turi būti pasirašyta pareiškėjo vadovo arba jo įgalioto asmens, turinčio teisę veikti pareiškėjo vardu kvalifikuotu elektroniniu parašu.

38. Pareiškėjas kartu su paraiška privalo pateikti šių lietuvių kalba surašytų dokumentų (arba jų vertimų, patvirtintų vertėjo arba pareiškėjo vadovo ar jo įgalioto asmens, kaip numatyta Taisyklių 18 punkte) skaitmenines kopijas ar elektroninius dokumentus, pasirašytus kvalifikuotu elektroniniu parašu:

38.1. asmens, turinčio teisę veikti pareiškėjo vardu, pasirašyto veiklų plano, užpildyto pagal Nuostatų nustatytą formą (Nuostatų 2 priedas);

38.2. mentoriaus (-ių) ne mažesnę kaip 1 metų darbo patirtį neformaliojo jaunimo ugdymo ir (ar) savanoriškos veiklos srityje patvirtinančio gyvenimo aprašymo (-ų) (kaip numatyta Nuostatų 23 punkte);

38.3. jei pareiškėjui atstovauja ne jo vadovas, – dokumento, patvirtinančio asmens teisę veikti pareiškėjo vardu (pvz., įgaliojimo, sutarties);

38.4. partnerio (-ių) pasirašytos (-ų) deklaracijos (-ų), užpildytos (-ų) pagal Nuostatų nustatytą formą (Nuostatų 4 priedas);

38.5. teikiamo (-ų) dokumento (-ų) užsienio kalba, jeigu toks (-ie) yra, vertimo (-ų), kuris (-ie) turi būti patvirtinti vertėjo arba pareiškėjo vadovo ar jo įgalioto asmens (kaip numatyta Taisyklių 18 punkte);

38.6. asmens, turinčio teisę veikti pareiškėjo vardu, pasirašytos deklaracijos, užpildytos pagal Nuostatų nustatytą formą (Nuostatų 3 priedas).

39. Pareiškėjas paraišką ir Nuostatų 38 punkte nurodytus dokumentus vienu elektroniniu laišku pateikia Agentūrai elektroniniu paštu projektai@jra.lt.

40. Paraiškų turiniui ir jų teikimui taikomi Taisyklių IV skyriaus reikalavimai.

IX SKYRIUS

PARAIŠKŲ ATITIKTIES FORMALIESIEMS KRITERIJAMS VERTINIMAS, JŲ ATMETIMO TVARKA IR PAGRINDAI

41. Paraiškų atitiktis formaliesiems kriterijams vertinama, paraiškos atmetamos, nevertinamos ir valstybės biudžeto lėšos neskiriamos Taisyklių V skyriuje nustatyta tvarka ir pagrindais. SPPD paraiškų atitiktį formaliesiems kriterijams turi atlikti per 5 darbo dienas nuo paskutinės skelbime nurodytos paraiškų pateikimo dienos.

42. Jei pateikta paraiška neatitinka Nuostatų 22, 23 ir 35-38 punktuose keliamų reikalavimų, ji toliau nevertinama ir finansavimas projektui neskiriamas (išskyrus netikslumus, kurie nesudaro esminių kliūčių formaliųjų kriterijų atitikties tinkamumo vertinimui, pavyzdžiui, atsiskaitomosios sąskaitos numerio ar kredito įstaigos rekvizitų, paraiškos surašymo datos, rašybos klaidų ir (ar) dokumentų užsienio kalba vertimo, paraiškos priedų pateikimo kita nei nuostatuose nustatyta forma ir kt.).

X SKYRIUS

PARAIŠKŲ VERTINIMAS

43. Projektai, kuriems siūloma skirti valstybės biudžeto lėšų, atrenkami laikantis Taisyklėse ir Nuostatuose nustatytos tvarkos.

44. Projektų turinį vertina ekspertai, kuriuos Lietuvos Respublikos viešųjų pirkimų įstatymo nustatyta tvarka atrenka SPPD. Ekspertų darbas organizuojamas vadovaujantis SPPD direktoriaus patvirtintu ekspertų darbo reglamentu. Vieną paraišką vertina ne mažiau kaip du ekspertai. SPPD Taisyklių 42 punkte nustatytais atvejais gali projektą paskirti papildomai įvertinti trečiajam ekspertui. Vadovaujantis Taisyklių 55-56 punktais, pareiškėjo projekto turinį gali vertinti Agentūros direktoriaus įsakymu vieneriems metams sudaryta komisija, kurią sudaro ne mažiau kaip 5 nariai, kuri vadovaujasi Taisyklėmis ir Agentūros direktoriaus įsakymu patvirtintu Projektų vertinimo komisijų darbo reglamentu .

45. Ekspertai projekto turinį vertina užpildydami Jaunimo savanoriškos tarnybos programos projektų finansavimo 2025-2026 metais konkursui pateiktos projekto turinio įvertinimo formą (Nuostatų 7 priedas), vadovaudamiesi joje nurodytais vertinimo kriterijais. Ekspertas, atsakingas už projekto turinio vertinimo konsolidavimą, priima bendrą sprendimą dėl vertinimo, užpildo turinio įvertinimo formos (Nuostatų 7 priedo) konsoliduotos išvados dalį, kurioje rekomenduoja, kurioms veikloms siūloma skirti valstybės biudžeto lėšų ir (ar) kurių veiklų atsisakyti ar kurių veiklų apimtį mažinti bei kurioms priemonėms (veikloms) ir (ar) išlaidoms skirti valstybės biudžeto lėšų, ir elektroniniu paštu gavęs kito projekto turinį vertinusio eksperto pritarimą, informaciją pateikia SPPD.

Jeigu vertinimus, vadovaujantis Taisyklių 55-56 punktais, atlieka komisija, komisijos nariai projekto turinio vertinimus atlieka užpildydami Jaunimo savanoriškos tarnybos programos projektų finansavimo 2025-2026 metais konkursui pateiktos projekto turinio įvertinimo formą (Nuostatų 7 priedas).

46. Už vertinimo dalį, kurioje vertinamas kiekvieno projekto turinys, daugiausia gali būti skiriamas 51 balas vienam projektui. Privaloma surinkti mažiausia balų suma už projekto turinį – 20 balų. Projektams, kurių turinys nesurinko nustatytos mažiausios balų sumos, valstybės biudžeto lėšų neskiriama.

47. Vienoje apskrityje finansavimas gali būti skiriamas tik vienam projektui. Vienoje apskrityje gali būti finansuojamas daugiau nei vienas projektas tuo atveju, jei geriausiai įvertintame apskrities projekte prašoma lėšų suma yra mažesnė nei nurodyta Nuostatų 13 punkte. Projektai reitinguojami dviejų ekspertų skirtų balų už projekto turinį vidurkių mažėjimo tvarka. SPPD apibendrina gautus ekspertų vertinimus ir pasiūlymus dėl valstybės biudžeto lėšų skyrimo projektams ir siūlomo finansuoti savanorių skaičiaus, konsoliduotą ekspertų vertinimą, parengia projektų vertinimo suvestinę (joje nurodydama pareiškėjo pavadinimą, projekto pavadinimą, dviejų projektą vertinusių ekspertų skirtų balų vidurkį ir konsoliduotame ekspertų vertinime nurodytą siūlomą skirti valstybės biudžeto lėšų sumą ir siūlomą finansuoti savanorių skaičių ir ją pateikia komisijai. Jei, atlikus paraiškų vertinimą, vienoje apskrityje sutampa kelių pareiškėjų paraiškoms skirtų balų vidurkis, pirmenybė teikiama tam projektui, kuris planuojamas vykdyti didesnėje apskrities dalyje ir (arba) kuriame numatoma įtraukti daugiau savanorių.

48. Posėdžio metu komisija, atsižvelgusi į ekspertų vertinimus, išvadas bei argumentuotus pasiūlymus dėl valstybės biudžeto lėšų skyrimo projektams ir įvertinusi SPPD projektų vertinimo suvestinėje pateiktus duomenis bei kitą su projektais, jų vertinimu susijusią informaciją, pritaria arba nepritaria ekspertų skirtų balų vidurkiui ir ekspertų konsoliduotame vertinime nurodytai siūlomai skirti projektams įgyvendinti valstybės biudžeto lėšų sumai ir siūlomam finansuoti savanorių skaičiui.

Jeigu komisija priima protokolinį sprendimą nepritarti ekspertų skirtų balų vidurkiui dėl projekto turinio ir ekspertų konsoliduotame vertinime nurodytai siūlomai skirti projektui įgyvendinti valstybės biudžeto lėšų sumai ir siūlomam finansuoti savanorių skaičiui, prašo SPPD perduoti projektą vertinti trečiajam ekspertui vadovaudamasi Taisyklių 42.4 papunkčiu (nurodo pareiškėjo juridinio asmens pavadinimą, projekto pavadinimą). SPPD paskiria vieną iš trijų paraišką vertinusių ekspertų, kurių skirtų balų skaičius panašiausias, vertinimams konsoliduoti, nurodo konsoliduoti vertinimus tų ekspertų, kurių skirtų balų skaičius panašiausias. SPPD, gavusi konsoliduotą trečiojo eksperto vertinimą, parengia projektų vertinimų suvestinę, nurodydama dviejų iš trijų paraišką vertinusių ekspertų, kurių skirtų balų skaičius panašiausias, skirtų balų ir konsoliduotame ekspertų vertinime nurodytą siūlomą skirti valstybės biudžeto lėšų sumą ir siūlomą finansuoti savanorių skaičių , ir ją pateikia komisijai. Komisija, įvertinusi dviejų ekspertų vertinimų suvestinę, parengtą trečiajam ekspertui atlikus vertinimą, pritaria arba nepritaria skirtų balų vidurkiui dėl projekto turinio. Jei komisija priima protokolinį sprendimą nepritarti ekspertų skirtų balų vidurkiui ir ekspertų konsoliduotame vertinime nurodytai siūlomai skirti projektui įgyvendinti valstybės biudžeto lėšų sumai ir siūlomam finansuoti savanorių skaičiui , protokole fiksuojamas argumentuotas sprendimas nepritarti ekspertų vertinimui, paraiškų vertinimas perduodamas komisijos nariams nustatant paraiškų vertinimo terminą, kuris negali būti ilgesnis nei 20 kalendorinių dienų, ir paskiriami komisijos nariai paraiškoms vertinti (nurodomas komisijos nario vardas ir pavardė). Komisijos nariai paraiškas vertina, vadovaudamiesi Nuostatuose nustatytais turinio vertinimo kriterijais. Kiek komisijos narių vertins vieną projektą, projektų paskirstymo komisijos nariams bei komisijos narių atliekamo pakartotinio projektų vertinimo tvarka aprašyta Taisyklių VI skyriuje.

Komisija, vadovaudamasi dviejų ekspertų skirtų balų vidurkiu dėl projekto turinio ir Nuostatų 31 punkte nurodyta mažiausia vienam savanoriui vienam mėnesiui skiriamų valstybės biudžeto lėšų suma, parengia finansuojamiems projektams skiriamų valstybės biudžeto lėšų pasiūlymą.

Ekspertų ir (ar) komisijos siūloma skirti ir skiriama vienos apskrities valstybės biudžeto lėšų suma negali būti didesnė nei ekspertų ir (ar) komisijos pasiūlyme nurodytas savanorių skaičius, padaugintas iš savanorių veiklos mėnesių skaičiaus ir vieno mėnesio įkainio (70 Eur);.

Ekspertų ir (ar) komisijos vienai savivaldybei ir apskričiai siūlomas finansuoti ir finansuojamas savanorių skaičius pirmajam ir trečiajam projekto etapams turi sudaryti ne mažiau kaip 50 (penkiasdešimt) procentų ir ne daugiau kaip 60 (šešiasdešimt) procentų nuo viso savivaldybei ir apskričiai siūlomų finansuoti savanorių skaičių vieneriems metams.

49. Komisija priima protokolinį sprendimą, kuriuo patvirtina pasiūlymą siūlomiems finansuoti pareiškėjams. Komisijos sekretorius nedelsdamas, bet ne vėliau nei per 3 darbo dienas nuo komisijos priimto sprendimo, elektroniniu paštu informuoja pareiškėją apie komisijos siūlomų skirti valstybės biudžeto lėšų dydį siūlomą finansuoti savanorių skaičių, taip pat nurodo patvirtinti, kad sutinka su siūloma skirti valstybės biudžeto lėšų suma ir kad siūlomas priimti sprendimas skirti nurodomą valstybės biudžeto lėšų sumą neturės neigiamos įtakos siekiant Nuostatuose bei projekte numatytų tikslų. Jei pareiškėjas sutinka su komisijos siūloma skirti valstybės biudžeto lėšų suma ir siūlomu finansuoti savanorių skaičiumi, jis per 3 darbo dienas nuo elektroninio laiško gavimo dienos komisijai patvirtina, kad sutinka su komisijos siūloma suma ir siūlomu finansuoti savanorių skaičiumi ir kad komisijos siūlomas priimti sprendimas dėl skiriamos valstybės biudžeto lėšų sumos ir siūlomo finansuoti savanorių skaičiaus neturės neigiamos įtakos siekiant Nuostatuose bei projekte numatytų tikslų ir pateikti projekto įgyvendinimo sąmatą. (Nuostatų 5 priedas).

Komisijai gavus pareiškėjo patvirtinimą, kad jis sutinka su komisijos siūloma skirti valstybės biudžeto lėšų suma ir siūlomu finansuoti savanorių skaičiumi ir kad komisijos siūlomas priimti sprendimas dėl skiriamos lėšų sumos neturės neigiamos įtakos siekiant Nuostatuose ir projekte numatytų tikslų, bei sąmatas, ne vėliau kaip kitą darbo dieną nuo sąmatų gavimo dienos šie dokumentai perduodami įvertinti ekspertams Nuostatuose, Taisyklių VI skyriuje ir SPPD patvirtintame ekspertų darbo reglamente nustatyta tvarka, ir administruojančios įstaigos patvirtintame ekspertų darbo reglamente nustatyta tvarka. Ekspertai pagal Jaunimo savanoriškos tarnybos programos projektų finansavimo 2025-2026 metais konkursui pateikto projekto lėšų planavimo įvertinimo formą (Nuostatų 8 priedas) įvertina pateiktas sąmatas. SPPD parengia ekspertų vertinimo suvestinę bei kartu su ekspertų vertinimo anketomis ją perduoda komisijai ne vėliau kaip per 3 darbo dienas nuo sąmatų gavimo dienos. Gavusi ekspertų vertinimų suvestinę, ekspertų vertinimo anketas bei vadovaudamasi Nuostatuose nustatytais kriterijais, komisija posėdyje svarsto sąmatas ir priima sprendimą dėl siūlomų finansuoti projektų.

50. Pareiškėjui per Nuostatų 49 punkte nurodytą terminą nepatvirtinus, kad jis sutinka su komisijos siūloma skirti valstybės biudžeto lėšų suma ir siūlomu finansuoti savanorių skaičiumi, ir (ar) kad komisijos siūlomas priimti sprendimas dėl skiriamos valstybės biudžeto lėšų sumos neturės neigiamos įtakos siekiant Nuostatuose ir projekte numatytų tikslų, ir (ar) nepateikus sąmatos laikoma, kad jis nesutinka su komisijos siūloma skirti valstybės biudžeto lėšų suma ir siūlomu finansuoti savanorių skaičiumi. Jei pareiškėjas nesutinka su komisijos priimtu sprendimu arba jei komisija, remdamasi ekspertų vertinimo anketomis , nepritaria pareiškėjo pateiktoms sąmatoms, projektui valstybės biudžeto lėšų neskiriama ir jis įtraukiamas į projektų, kuriems valstybės biudžeto lėšų nėra skiriama, sąrašą. Projektas (-ai), kuriam (-iems) finansuoti neužteko numatytų valstybės biudžeto lėšų, įtraukiamas (-i) į rezervinių projektų sąrašą.

51. Pasiūlymus dėl valstybės biudžeto lėšų skyrimo ir siūlomo finansuoti savanorių skaičiaus, nurodydama siūlomą lėšų sumą 2025 m. I ir II ketvirčiams, ir projekte dalyvaujančių savanorių skaičių pirmajam projekto etapui bei preliminarią siūlomų lėšų sumą ir projekte dalyvaujančių savanorių skaičių tolimesniems projekto etapams, komisija pateikia Agentūros direktoriui per 1 darbo dieną nuo posėdžio, kuriame priimtas sprendimas dėl projektų finansavimo, protokolo pasirašymo ir užregistravimo dienos, pateikdama protokolo kopiją. Agentūros direktorius per 5 darbo dienas nuo komisijos pasiūlymų gavimo dienos priima sprendimą dėl valstybės biudžeto lėšų skyrimo ir finansuojamo savanorių skaičiaus projektų pirmajam etapui.

52. Komisijos sekretorius per 1 darbo dieną nuo Agentūros direktoriaus įsakymo dėl valstybės biudžeto lėšų skyrimo ir finansuojamo savanorių skaičiaus pirmajam projekto etapui priėmimo dienos elektroniniu paštu informuoja pareiškėją apie skirtas valstybės biudžeto lėšas pateikdamas jam sprendimo dėl valstybės biudžeto lėšų skyrimo projektui išrašą. Apie Sutarties pasirašymo procedūras informuoja SPPD. Komisijos sekretorius pareiškėją, kurio projektas buvo įrašytas į atmestinų projektų ar projektų, kuriems valstybės biudžeto lėšų neskiriama, sąrašą, informuoja raštu apie sprendimą dėl valstybės biudžeto lėšų skyrimo projektui, kuris pateikiamas elektroniniu paštu nurodant atmetimo ar valstybės biudžeto lėšų neskyrimo priežastis.

53. Informacija apie projektų vertinimo rezultatus per 3 darbo dienas nuo Agentūros direktoriaus įsakymo dėl valstybės biudžeto lėšų skyrimo ir finansuojamo savanorių skaičiaus pirmajam projekto etapui priėmimo dienos skelbiama SPPD ir Agentūros interneto svetainėse, paskelbiant šio įsakymo nuorašą.

54. Agentūros direktoriaus įsakyme dėl valstybės biudžeto lėšų skyrimo ir finansuojamo savanorių skaičiaus pirmajam projekto etapui pateikiama pagrindas skirti valstybės biudžeto lėšų projektams ar jų neskirti, projektų, kuriems skiriama valstybės biudžeto lėšų, sąrašas, rezervinių projektų sąrašas, projektų, kuriems valstybės biudžeto lėšos neskiriama, sąrašas, atmestinų projektų sąrašas, pavedimas Agentūros už konkursą atsakingam specialistui užtikrinti tinkamą Nuostatų, susijusių su projektų vykdymu, įgyvendinimą, sprendimo dėl valstybės biudžeto lėšų skyrimo projektams apskundimo tvarka.

55. Pareiškėjui nesudarius Sutarties per Taisyklių 97 punkte nurodytą terminą, atsisakius dalies valstybės biudžeto lėšų ar toliau vykdyti projektą, kuriam skirta valstybės biudžeto lėšų, nutraukus sudarytą Sutartį ir grąžinus nepanaudotas valstybės biudžeto lėšas, ši projektas įtraukiamas į nefinansuotinų projektų sąrašą, o likusios nepanaudotos valstybės biudžeto lėšos komisijos pasiūlymu Agentūros direktoriaus įsakymu eilės tvarka gali būti skirtos rezervinių projektų sąraše esantiems projektams.

XI SKYRIUS

KOMISIJOS DARBO ORGANIZAVIMAS IR VALSTYBĖS BIUDŽETO LĖŠŲ NAUDOJIMO SUTARTIES PASIRAŠYMAS

56. Komisijos darbas organizuojamas Taisyklių VII skyriuje nustatyta tvarka.

57. Sutartis pasirašoma Taisyklių VIII skyriuje nustatyta tvarka ir terminais:

57.1. sutartis, sudaryta pirmajam projekto etapui, nurodytam Nuostatų 11.1 papunktyje, laikantis Nuostatų XIII skyriuje nustatytos tvarkos, reikalavimų ir terminų atskirtu susitarimu dėl sutarties pakeitimo gali būti pratęsta antrajam projekto etapui, nurodytam Nuostatų 11.2 papunktyje, pasirašant atskirą susitarimą dėl sutarties pakeitimo, tokių būdų sutarties galiojimą patęsiant iki antrojo projekto etapo, nustatyto Nuostatų 11.2 papunktyje, pabaigos, t. y. iki 2025 m. gruodžio 31 d.;

57.2. sutartis trečiajam projekto etapui, nurodytam Nuostatų 11.3 papunktyje, sudaroma laikantis Nuostatų XIII skyriuje nustatytos tvarkos, reikalavimų ir terminų. Ji įsigalioja nuo einamųjų kalendorinių metų, einančių po ataskaitinių kalendorinių metų, sausio 25 d., jei projekto vykdytojas pasiekė visus Nuostatų 25 punkte nurodytus rodiklius, numatytus pasiekti iki ataskaitinių kalendorinių metų gruodžio 31 d., kaip tai nustatyta Taisyklių 135 punkte;

57.3. sutartis, sudaryta trečiajam projekto etapui, nurodytam Nuostatų 11.3 papunktyje, laikantis Nuostatų XIII skyriuje nustatytos tvarkos, reikalavimų ir terminų atskirtu susitarimu dėl sutarties pakeitimo gali būti pratęsta ketvirtajam projekto etapui, nurodytam Nuostatų 11.4 papunktyje, pasirašant atskirą susitarimą dėl sutarties pakeitimo, tokių būdų sutarties galiojimą patęsiant iki ketvirtojo projekto etapo, nustatyto Nuostatų 11.4 papunktyje, pabaigos, t. y. iki 2026 m. gruodžio 31 d., jei Agentūros direktoriaus įsakymu priimamas sprendimas projekto finansavimą tęsti.

XII SKYRIUS

PROJEKTŲ VYKDYMAS IR STEBĖSENA

58. Projektai vykdomi ir jų stebėsena atliekama Taisyklių IX skyriuje nustatyta tvarka.

59. Agentūra turi teisę tikrinti ar projekto vykdytojas ir (ar) jo partneris, įgyvendindamas projektą, laikosi Nuostatų, Projekto administravimo taisyklių ir Sutartyje numatytų reikalavimų ir įsipareigojimų.

60. Valstybės biudžeto lėšų pervedimą projekto vykdytojui SPPD vykdo tokia tvarka:

60.1. pirmajam ir trečiajam projekto etapams, nurodytiems atitinkamai Nuostatų 11.1 ir 11.3 papunkčiuose:

60.1.1. SPPD, sudaręs sutartį su projekto vykdytoju, vadovaudamasis sudarytos sutarties terminais ir Agentūros direktoriaus įsakyme dėl valstybės biudžeto lėšų skyrimo ir finansuojamo savanorių skaičiaus atitinkamai pirmajam arba trečiajam projekto etapams nurodytomis skirti valstybės biudžeto lėšų sumomis pagal ketvirčius bei su sutartimi patvirtinta pirmojo arba trečiojo projekto etapo sąmata, į projekto vykdytojo nurodytą sąskaitą perveda 2025 m. (trečiojo projekto etapo atveju – atitinkamai 2026 m.) I ketvirčiui projektui įgyvendinti skirtą valstybės biudžeto lėšų sumą;

60.1.2. Agentūros direktoriaus įsakymas dėl valstybės biudžeto lėšų skyrimo ir finansuojamo savanorių skaičiaus atitinkamai pirmajam arba trečiajam projekto etapui gali būti patikslintas vadovaujantis projekto vykdytojo Agentūrai ne vėliau nei iki 2025 m. (trečiojo projekto etapo atveju – atitinkamai ne vėliau nei iki 2026 m.) II ketvirčio pirmo mėnesio 5 darbo dienos pateikta 2025 m. (trečiojo projekto etapo atveju – atitinkamai 2026 m.) I ketvirčio faktine informacija apie sudarytas JST sutartis ir atliktos JST trukmę. Jeigu projekto vykdytojas už 2025 m. (trečiojo projekto etapo atveju – atitinkamai 2026 m.) I ketvirtį nurodo sudaręs mažiau JST sutarčių nei buvo planuota projekte, Agentūros direktoriaus įsakymas dėl valstybės biudžeto lėšų skyrimo ir finansuojamo savanorių skaičiaus atitinkamai pirmajam arba trečiajam projekto etapui patikslinamas ir patvirtinama mažesnė nei 2025 m. (trečiojo projekto etapo atveju – atitinkamai 2026 m.) II ketvirčiui buvo numatyta projektui įgyvendinti skirti valstybės biudžeto lėšų suma, tačiau ne mažesnė nei planuojamos projekto vykdytojo išlaidos atsižvelgiant į faktines sudarytas JST sutartis. Tiksli projekto vykdytojui 2025 m. (trečiojo projekto etapo atveju – atitinkamai 2026 m.) II ketvirčiui skiriama valstybės biudžeto lėšų suma apskaičiuojama vadovaujantis Nuostatų 31 ir 32 punktais;

60.1.3. SPPD, vadovaudamasis patikslintu Agentūros direktoriaus įsakymu dėl valstybės biudžeto lėšų skyrimo ir finansuojamo savanorių skaičiaus atitinkamai pirmajam arba trečiajam projekto etapui, projekto vykdytojui į nurodytą sąskaitą perveda 2025 m. (trečiojo projekto etapo atveju – atitinkamai 2026 m.) II ketvirčiui projektui įgyvendinti skirtą valstybės biudžeto lėšų sumą;

60.2. SPPD, pratęsęs sutarties galiojimą antrajam projekto etapui, nurodytam Nuostatų 11.2. papunktyje, vadovaudamasis sudarytos sutarties terminais ir Agentūros direktoriaus įsakyme dėl valstybės biudžeto lėšų skyrimo ir finansuojamo savanorių skaičiaus antrajam projekto etapui nurodytomis skirti valstybės biudžeto lėšų sumomis pagal ketvirčius bei su sutartimi patvirtinta antrojo projekto etapo sąmata, į projekto vykdytojo nurodytą sąskaitą kas ketvirtį perveda atitinkamai 2025 m. III ir IV ketvirčiams projektui įgyvendinti skirtas valstybės biudžeto lėšų sumas;

60.3. SPPD, pratęsęs sutarties galiojimą ketvirtajam projekto etapui, nurodytam Nuostatų 11.4 papunktyje, vadovaudamasis sudarytos sutarties terminais ir Agentūros direktoriaus įsakyme dėl valstybės biudžeto lėšų skyrimo ir finansuojamo savanorių skaičiaus ketvirtajam projekto etapui nurodytomis skirti valstybės biudžeto lėšų sumomis pagal ketvirčius bei su sutartimi patvirtinta ketvirtojo projekto etapo sąmata, į projekto vykdytojo nurodytą sąskaitą kas ketvirtį perveda atitinkamai 2026 m. III ir IV ketvirčiams projektui įgyvendinti skirtas valstybės biudžeto lėšų sumas.

61. Projekto vykdytojas, kurio projektui yra skirtas finansavimas ir su kuriuo sudaryta Sutartis, privalo projekto etapą įgyvendinti iki Sutartyje nustatytos dienos, bet ne vėliau kaip iki Nuostatų 11 punkto papunkčiuose nustatytų kiekvieno projekto etapo pabaigos datų ir kiekvienam ketvirčiui pasibaigus, iki kito ketvirčio pirmo mėnesio 5 d., o pasibaigus kalendoriniams metams – iki kitų kalendorinių metų, einančių po ataskaitinių kalendorinių metų, sausio 5 d. privalomai SPPD pateikti atitinkamai ketvirčio ir metų finansines ataskaitas pagal SPPD pateiktas formas bei nustatytos formos (Nuostatų 9 priedas) Projekto veiklų įvykdymo ataskaitą Teikiamos šios ataskaitos:

61.1. biudžeto išlaidų sąmatos vykdymo ir patirtų sąnaudų ketvirtinė ataskaita, informaciją nurodant euro ir cento tikslumu (teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą projekto įgyvendinimo laikotarpį, apimantį ataskaitinius metus);

61.2. išlaidų sąmatos įvykdymo ataskaita, informaciją nurodant euro ir cento tikslumu (einamaisiais kalendoriniais metais, duomenis pildant augančia tvarka už visus einamuosius kalendorinius metus, teikiama kiekvienam ketvirčiui pasibaigus iki kito ketvirčio pirmo mėnesio 5 dienos, o pasibaigus ataskaitiniams kalendoriniams metams – už visą projekto įgyvendinimo laikotarpį, apimantį ataskaitinius kalendorinius metus, teikiama iki kitų kalendorinių metų, einančių po ataskaitinių kalendorinių metų, sausio 5 d.);

61.3. buhalterinės apskaitos dokumentų, patvirtinančių valstybės biudžeto lėšų panaudojimą, suvestinė, kurioje turi būti nurodoma valstybės biudžeto lėšų gavėjo pavadinimas, apskaitos dokumento (sąskaitos faktūros, sutarties, žiniaraščio ir kt.) data ir numeris, ūkinės operacijos turinys ir suma, informaciją nurodant euro ir cento tikslumu (einamaisiais kalendoriniais metais teikiama tik už einamųjų kalendorinių metų ataskaitinį ketvirtį po kiekvieno ataskaitinio ketvirčio, iki kito ketvirčio pirmo mėnesio 5 dienos, o pasibaigus ataskaitiniams kalendoriniams metams – iki kitų kalendorinių metų, einančių po ataskaitinių kalendorinių metų, sausio 5 d);

61.4. ketvirčio / metų projekto veiklų įvykdymo ataskaita (Nuostatų 9 priedas) (už visą laikotarpį einamaisiais kalendoriniais metais, duomenis pildant augančia tvarka per visus einamuosius kalendorinius metus, teikiama po kiekvieno ataskaitinio ketvirčio iki kito ketvirčio pirmo mėnesio 5 dienos, o pasibaigus ataskaitiniams kalendoriniams metams – už visą projekto įgyvendinimo laikotarpį, apimantį ataskaitinius kalendorinius metus, teikiama iki kitų kalendorinių metų, einančių po ataskaitinių kalendorinių metų, sausio 5 d.).

62. Tuo atveju, kai Sutartis Nuostatų 11.2 ir (ar) 11.4 papunkčiuose nurodytiems projekto etapams Nuostatų 29 punkte ar Nuostatų XIII skyriuje nustatyta tvarka ir terminais nepratęsiama, projektui įgyvendinti Nuostatų 11.1 ir (ar) 11.3 papunkčiuose nurodytiems projekto etapams skirtas ir pervestas, tačiau nepanaudotas valstybės biudžeto lėšas ir už šias banke, kitose kredito ar mokėjimo įstaigose laikomas valstybės biudžeto lėšas gautas palūkanas projekto vykdytojas privalo grąžinti į Sutarties rekvizituose nurodytą SPPD banko sąskaitą per SPPD nustatytą laikotarpį, tačiau ne vėliau kaip iki einamųjų kalendorinių metų liepos 15 d. Projektui įgyvendinti Nuostatų 11.2 ir (ar) 11.4 papunkčiuose nurodytiems projekto etapams skirtas ir pervestas, tačiau nepanaudotas valstybės biudžeto lėšas ir už šias banke, kitose kredito ar mokėjimo įstaigose laikomas valstybės biudžeto lėšas gautas palūkanas projekto vykdytojas privalo grąžinti į Sutarties rekvizituose nurodytą SPPD banko sąskaitą ne vėliau kaip iki kitų kalendorinių metų, einančių po ataskaitinių kalendorinių metų, sausio 5 d. SPPD nustačius, kad skirtas valstybės biudžeto lėšas projekto vykdytojas panaudojo ne pagal paskirtį, projekto vykdytojas privalo nepanaudotas ar netikslingai panaudotas projektui įgyvendinti skirtas valstybės biudžeto lėšas ir už šias banke, kitose kredito ar mokėjimo įstaigose laikomas valstybės biudžeto lėšas gautas palūkanas grąžinti SPPD į Sutarties rekvizituose nurodytą SPPD banko sąskaitą per SPPD nustatytą laikotarpį, tačiau ne vėliau kaip iki kitų kalendorinių metų sausio 5 d. Negrąžintos valstybės biudžeto lėšos išieškomos Taisyklių 112.7 papunktyje nustatyta tvarka ir terminais.

63. SPPD nutraukia Sutartį su projekto vykdytoju ir skirtas valstybės biudžeto lėšas projekto vykdytojas privalo grąžinti, kai:

63.1. nustatomi Taisyklių 115 punkte nurodyti atvejai ir aplinkybės;

63.2. Agentūra nutraukia projekto vykdytojo koordinuojančiosios organizacijos akreditaciją.

64. Prašymai tikslinti projekto išlaidų sąmatą ir (ar) projekto veiklų planą teikiami Taisyklių 102-105 punktuose nustatyta tvarka ir terminais. Prašymas patikslinti veiklų planą teikiamas likus ne mažiau kaip 10 darbo dienų iki kito ketvirčio pradžios, bet ne vėliau nei iki 2025 m. birželio 13 d., pratęsus finansavimą antrajam etapui – ne vėliau kaip iki 2025 m. gruodžio 13 d., trečiajam etapui – ne vėliau kaip iki 2026 m. birželio 13 d, ketvirtajam – ne vėliau kaip iki 2026 m. gruodžio 13 d.

XIII SKYRIUS

TĘSTINIS PROJEKTŲ FINANSAVIMAS IR FINANSAVIMO PERSKIRSTYMAS

65. Tinkamai įgyvendinus projektą per pirmąjį ir trečiąjį projekto etapus, Sutartis gali būti pratęsta antrajam ir ketvirtajam projekto etapams, kaip tai nustatyta atitinkamai Nuostatų 60.1 ir 60.3 papunkčiuose. Siekdamas pratęsti Sutartį, projekto vykdytojas iki einamųjų metų kovo 31 d. Agentūros paskirtam specialistui elektroniniu paštu turi pateikti:

65.1. projekto vykdytojo vadovo kvalifikuotu elektroniniu parašu pasirašytą prašymą pratęsti projekto finansavimą atitinkamai antrajam arba ketvirtajam projekto etapams (Nuostatų 11 priedas);

65.2. pasikeitusių (jeigu keitėsi) projekto vadovo ir (ar) projekto veiklų vykdytojų gyvenimo aprašymus, patvirtintus jų parašais, kitus pasikeitusius paraiškoje nurodytus duomenis;

65.3. deklaraciją;

65.4. kitus dokumentus ar duomenis, kurie buvo teikti kartu su paraiška ir keitėsi nuo projekto, kuriam skirta valstybės biudžeto lėšų, pateikimo dienos.

66. Prašymą pratęsti projekto finansavimą svarsto Agentūros paskirtas specialistas. Agentūros paskirtas specialistas susipažįsta su projekto vykdytojo prašymu pratęsti finansavimą ir SPPD pateikta I ketvirčio veiklos ataskaitų suvestine. Vadovaudamasis šiais dokumentais Agentūros specialistas parengia ir su SPPD specialistu suderina pasiūlymą, kuris teikiamas Agentūros direktoriui. Pasiūlyme nurodoma, ar projekto vykdytojas projektą įgyvendino tinkamai, vadovaujantis Nuostatų 25 punkte nurodytais reikalavimais. Jei:

66.1. projekto vykdytojas projektą įgyvendino tinkamai, Agentūros specialistas teikia pasiūlymą pratęsti Sutartį atitinkamai antrajam arba ketvirtajam projekto etapams. Tikslus finansuojamų JST savanorių skaičius nustatomas atsižvelgiant į tolimesniam etapui numatytą finansuoti savanorių skaičių. Visos nepanaudotos valstybės biudžeto lėšos paverčiamos į JST savanorių vietas ir JST savanorių vietos paskirstomos savivaldybėms nacionaliniu mastu pagal JST administravimo sistemoje registruotų prašymų pradėti JST savivaldybėje skaičių ir prašymų pradėti JST pateikimo laiką. Agentūros specialistas, teikdamas pasiūlymą pratęsti Sutartį tolimesniam etapui, negali siūlyti finansuoti mažesnio nei 40 (keturiasdešimt) procentų nuo viso savivaldybei ir apskričiai siūlomų finansuoti savanorių vieneriems metams ir mažesnio nei vienas savanoris vienai savivaldybei skaičiaus;

66.2. projekto vykdytojas projektą įgyvendino netinkamai, projekto vykdytojas nepasiekė visų Nuostatų 25 punkte nurodytų rodiklių, Agentūros specialistas teikia pasiūlymą nepratęsti Sutarties ir neskirti finansavimo atitinkamai antrajam arba ketvirtajam projekto etapams;

66.3. projekto vykdytojas projektą įgyvendino iš dalies tinkamai, t. y. pasiekė bent 1 esminį kiekybinį rodiklį, nurodytą Nuostatų 25.1 papunktyje, Agentūros specialistas kreipiasi į konkurso komisiją, kuri įvertinusi Agentūros specialisto pateiktą informaciją teikia rekomendacinį pasiūlymą Agentūros direktoriui dėl Sutarties pratęsimo tolimesniam projekto etapui. Jeigu konkurso komisija rekomenduoja Agentūros direktoriui pratęsti Sutartį atitinkamai antrajam arba ketvirtajam projekto etapams, tikslus finansuojamų JST savanorių skaičius nustatomas vadovaujantis JST savanorių paskirstymo savivaldybėse tvarkos aprašu.

67. Tinkamai įgyvendinus projektą per antrąjį projekto etapą, Sutartis gali būti pratęsta trečiajam projekto etapui, kaip tai nustatyta Nuostatų 60.2 papunktyje. Siekdamas pratęsti Sutartį, projekto vykdytojas iki 2025 m. lapkričio 3 d. Agentūros paskirtam specialistui elektroniniu paštu turi pateikti:

67.1. projekto vykdytojo vadovo kvalifikuotu elektroniniu parašu pasirašytą prašymą pratęsti projekto finansavimą trečiajam projekto etapui (Nuostatų 11 priedas);

67.2. pasikeitusių (jeigu keitėsi) projekto vadovo ir (ar) projekto veiklų vykdytojų gyvenimo aprašymus, patvirtintus jų parašais, kitus pasikeitusius paraiškoje nurodytus duomenis;

67.3. asmens, turinčio teisę veikti projekto vykdytojo vardu, pasirašytą deklaraciją;

67.4. kitus dokumentus ar duomenis, kurie buvo teikti kartu su paraiška ir keitėsi nuo projekto, kuriam skirta valstybės biudžeto lėšų, pateikimo dienos..

68. Prašymą pratęsti projekto finansavimą svarsto Agentūros paskirtas specialistas. Agentūros paskirtas specialistas susipažįsta su projekto vykdytojo prašymu pratęsti finansavimą. Remdamasis šiais dokumentais Agentūros specialistas parengia ir su SPPD specialistu suderina pasiūlymą, kuris teikiamas Agentūros direktoriui. Pasiūlyme nurodoma, ar projekto vykdytojas projektą įgyvendino tinkamai, vadovaujantis Nuostatų 25 punkte nurodytais reikalavimais. Jei:

68.1. projekto vykdytojas projektą įgyvendino tinkamai, Agentūros specialistas teikia pasiūlymą pratęsti Sutartį trečiajam projekto etapui. Tikslus finansuojamų JST savanorių skaičius nustatomas vadovaujantis JST savanorių paskirstymo savivaldybėse tvarkos aprašu, patvirtintu Departamento direktoriaus 2019 m. rugsėjo 10 d. įsakymu Nr. 2V-183 (1.4) „Dėl Jaunimo reikalų departamento prie Socialinės apsaugos ir darbo ministerijos finansuojamų jaunimo savanoriškos tarnybos savanorių paskirstymo savivaldybėse tvarkos aprašo patvirtinimo“ (su vėlesniais pakeitimais) (toliau – JST savanorių paskirstymo savivaldybėse tvarkos aprašas);

68.2. projekto vykdytojas projektą įgyvendino netinkamai, projekto vykdytojas nepasiekė visų Nuostatų 25 punkte nurodytų rodiklių, Agentūros specialistas teikia pasiūlymą nepratęsti Sutarties ir neskirti finansavimo trečiajam projekto etapui;

68.3. projekto vykdytojas projektą įgyvendino iš dalies tinkamai, t. y. pasiekė bent 1 esminį kiekybinį rodiklį, nurodytą Nuostatų 25.1 papunktyje, Agentūros specialistas kreipiasi į konkurso komisiją, kuri, įvertinusi Agentūros specialisto pateiktą informaciją, teikia rekomendacinį pasiūlymą Agentūros direktoriui dėl Sutarties pratęsimo trečiajam projekto etapui. Jeigu konkurso komisija rekomenduoja Agentūros direktoriui pratęsti Sutartį trečiajam projekto etapui, tikslus finansuojamų JST savanorių skaičius nustatomas vadovaujantis Nuostatų 68.1 papunktyje nustatyta tvarka.

69. Jei apskrityje finansavimas skirtas daugiau nei vienam projekto vykdytojui, Agentūros specialistas rengdamas pasiūlymą Agentūros direktoriui vadovaujasi konkurso komisijos pasiūlyme patvirtintu preliminariu tolimesnio projekto etapo finansuojamų JST savanorių skaičiumi arba projekto vykdytojų nurodyta informacija apie JST įgyvendinimą konkrečiose apskrities savivaldybėse.

70. Agentūros direktoriui pritarus Agentūros specialisto pateiktam pasiūlymui dėl Sutarčių pratęsimo tolimesniam projekto etapui ir vadovaujantis JST savanorių paskirstymo savivaldybėse tvarkos aprašu nustačius JST savanorių paskirstymą tarp savivaldybių, Agentūros specialistas nedelsdamas, bet ne vėliau nei per 3 darbo dienas nuo Agentūros direktoriaus sprendimo priėmimo dienos, elektroniniu paštu informuoja projekto vykdytoją apie siūlymą pratęsti arba nepratęsti Sutarties. Jei priimtas sprendimas pratęsti Sutartį, projekto vykdytojas informuojamas apie siūlomų skirti lėšų dydį, nurodomas siūlomų finansuoti savanorių skaičius, taip pat nurodoma, kad projekto vykdytojas per 5 darbo dienas nuo elektroninio laiško gavimo dienos turi pateikti atnaujintą sąmatą.

Agentūros specialistas, gavęs projekto vykdytojų atnaujintas sąmatas, įvertina jas vadovaudamasis Nuostatų 31–32 punktuose nurodytais reikalavimais ir, neradęs esminių neatitikimų reikalavimams, informaciją perduoda Agentūros direktoriui.

71. Sprendimą dėl Sutarties pratęsimo ir lėšų skyrimo projekto tolimesniam projekto etapui, įvertinęs Agentūros specialisto pateiktą pasiūlymą, vadovaudamasis JST savanorių paskirstymo savivaldybėse tvarkos aprašu ir kita su sutarčių pratęsimu susijusia informacija, priima Agentūros direktorius ne vėliau kaip per 5 darbo dienas nuo Agentūros specialisto informacijos dėl atnaujintų sąmatų atitikties perdavimo dienos. Informaciją apie projektų finansavimo pratęsimą per 1 darbo dieną nuo Agentūros direktoriaus įsakymo pasirašymo dienos Agentūros specialistas paskelbia Agentūros interneto svetainėje www.jra.lt (nurodomas juridinio asmens pavadinimas ir kodas, projekto pavadinimas ir kodas, projektui skirta valstybės biudžeto lėšų suma).

72. Prireikus Agentūra gali paprašyti projekto vykdytojo ne mažiau kaip per 3 darbo dienas nuo prašymo pratęsti projekto finansavimą gavimo dienos elektroninių ryšių priemonėmis pateikti papildomus dokumentus, susijusius su JST įgyvendinimu ar Sutarties pratęsimu.

Jei projekto vykdytojui siūloma pratęsti Sutartį skiriant didesnę ar mažesnę sumą, atitinkamai siūloma padidinti ar sumažinti pareiškėjo, projekto vykdytojo suplanuotus rodiklius.

73. Pratęsus projekto finansavimą, nauja Sutartis arba papildomas susitarimas dėl jau sudarytos Sutarties pakeitimo su projekto vykdytoju pasirašomas per 20 darbo dienų nuo Agentūros direktoriaus įsakymo dėl finansavimo pratęsimo perdavimo SPPD dienos.

74. Pratęstos Sutartys vykdomos ir kontroliuojamos Nuostatų nustatyta tvarka ir terminais.

XIV SKYRIUS

BAIGIAMOSIOS NUOSTATOS

75. Projekto stebėsenos laikotarpis – 2 metai nuo projekto vykdymo pabaigos arba nuo Sutarties nutraukimo dienos.

76. Ministerija turi teisę tikrinti ir vertinti Agentūrą ir SPPD, pareiškėjus, projektų vykdytojus ir (ar) partnerius dėl JST programos projektų įgyvendinimo ir valstybės biudžeto lėšų panaudojimo teisingumo ir tikslingumo.

77. Agentūros direktoriaus sprendimas dėl projekto finansavimo gali būti pakeistas ar pripažintas netekusiu galios, atsižvelgiant į Nuostatų 15 ir (ar) 63 punktuose ir (ar) Nuostatų XIII skyriuje nustatyta tvarka priimtą sprendimą dėl finansavimo pratęsimo Nuostatų nustatytam tolimesniam projekto etapui, taip pat į SPPD pateiktą metinę atitinkamos priemonės įgyvendinimo ataskaitą ir (ar) į tai, ar valstybės biudžeto lėšos panaudotos tinkamai, ir (ar) pasikeitus teisės aktams, kuriais remiantis skiriami valstybės biudžeto asignavimai atitinkamam konkursui, taip pat Agentūrai arba teismui patenkinus pareiškėjo, projekto vykdytojo skundą ir pakartotinai Taisyklėse ir (ar) Nuostatuose nustatyta tvarka įvertinus šio pareiškėjo paraišką.

78. Agentūros direktoriaus sprendimas dėl projekto finansavimo gali būti pakeistas ar pripažintas netekusiu galios jei pareiškėjui, projekto vykdytojui nutraukiama koordinuojančiosios organizacijos akreditacija. Nutraukus pareiškėjo, projekto vykdytojo koordinuojančiosios organizacijos akreditaciją Agentūra kreipiasi į pareiškėjo, projekto vykdytojo partnerius, jei pareiškėjas, projekto vykdytojas projektą įgyvendino su partneriais ir pasiūlo perimti pareiškėjo, projekto vykdytojo įsipareigojimus. Jei pareiškėjo, projekto vykdytojo partneriai nesutinka perimti Sutarties įsipareigojimų, Agentūra skelbia konkursą konkrečios apskrities JST programos projektui įgyvendinti.

79. Agentūros veiksmai ir neveikimas, SPPD veiksmai ir neveikimas, Komisijos sprendimai, SPPD sprendimai, Agentūros direktoriaus sprendimas dėl projekto finansavimo ar atmetimo gali būti skundžiami Lietuvos Respublikos viešojo administravimo įstatymo, Lietuvos Respublikos ikiteisminio administracinių ginčų nagrinėjimo tvarkos įstatymo ir Lietuvos Respublikos administracinių bylų teisenos įstatymo nustatyta tvarka.

80. Agentūra ir SPPD neprisiima atsakomybės, jei dėl paraiškoje ir (arba) Sutartyje nurodytų klaidingų kontaktinių duomenų (korespondencijos adreso, telefono ryšio numerio, elektroninio pašto adreso ) pareiškėjo, projekto vykdytojo nepasiekia laiškai arba su pareiškėju, projekto vykdytoju negalima susisiekti kitu būdu.

81. Pareiškėjas, projekto vykdytojas turi teisę prašyti svarstyti dokumentus, pateiktus vėliau, nei numatyta Taisyklėse ar Nuostatuose, jei dokumentai pateikti nesilaikant terminų dėl nenumatytų ar ne nuo pareiškėjo, projekto vykdytojo priklausančių aplinkybių, Agentūroje ar SPPD kilusių techninių kliūčių. Prašyme svarstyti minėtus dokumentus turi būti nurodytas motyvuotas terminų nesilaikymo pagrindimas ir kilusios kliūtys.

82. Agentūra savo interneto svetainėje skelbia kiekvienam konkursui vykdyti kiekvienais metais skirtas valstybės biudžeto lėšų sumas.

83. SPPD savo interneto svetainėje skelbia apibendrintas konkursų vykdymo ir (ar) atitinkamų priemonių įgyvendinimo ataskaitas.

84. Asmenų duomenys tvarkomi vadovaujantis Reglamentu (ES) 2016/679 ir kitų teisės aktų, reglamentuojančių asmens duomenų tvarkymą ir apsaugą, nuostatomis.

85. Dokumentai saugomi Lietuvos Respublikos dokumentų ir archyvų įstatymo nustatyta tvarka.

86. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka, vadovaujantis Reglamentu (ES) 2016/679.

_____________